Аша тхайга динчу хаттаран мехалла тидаме а эцна, Къуръан 1аморан дозалла мелла а алсам делилаш далош дийца хьовсур ду тхо. Къуръано къематдийнахь шен ох1ланна шапа1ат дийр долуш хилар ч1аг1до кху хьадисо. Делан Элчано (Делера салам-маршалла хуьлийла цунна) аьлла: «Къуръан дешалаш, баккъалла а, иза къематдийнахь ша доьшуш хиллачунна шапа1ат деш дог1ур ду». Муслим. Баккъалла а, Къуръано ша 1амийнарг ялсаманехь даржехь соввоккхур ву. Оцу хьокъехь Делан Элчано (Делера салам-маршалла хуьлийла цунна) аьлла: «Къуръан дагахь хууш хилла волчуьнга эр ду: «Деша, даржехь лакха а вала, дешар хазде (дешаран бакъонаш ларъеш), – дуьненахь айхьа доьшуш ма-хиллара; баккъалла а, хьан меттиг (ялсаманехь йолу) ахь доьшур долчу т1аьххьарчу аятана гергахь ю». Тирмизи. Къуръан дагахь 1амийнарг шен сий-ларам бан хьакъ хиларан тоьшалла до кху хьадисо. Делан Элчано (Делера салам-маршалла хуьлийла цунна) аьлла: «Веза-Сийлахьчу Аллах1на лерам барх ду, къежвелла волу бусалба стаг а, барамал сов к1оргене г1ертар, 1амал ярехь ледарло яр доцуш волу Къуръан дагахь хууш верг а ларар». Абу Дауд. Къуръан дагахь 1амийнарг лаккхарчу даржехь хирг хиларх лаьцна Делан Элчано (Делера салам-маршалла хуьлийла цунна) аьлла: «Къуръан дагахь хууш волуш, иза доьшуш верг – иза дика, сийлахь долчу маликашца хир ву». Бухари. Къуръан дагахь 1аморо стеган, иза дуьнен чохь волуш а, сий ойбу! Оцу хьокъехь Делан Элчано (Делера салам-маршалла хуьлийла цунна) аьлла: «Баккъалла а, Аллах1а х1окху жайница (Къуръанца) цхьадолу къаьмнаш ойбу, кхидерш лаха а доху». Муслим. Делан Элчано (Делера салам-маршалла хуьлийла цунна) аьлла: «Аллах1ан жайни (Къуръан) чуьра ша цхьа элп дешначунна цхьа дика ду, и цхьаъ ша санна долчу иттаннан барамехь совдоккху. Ас ца боху, Алиф, Лам, Мим – цхьа элп ду, делахь Алиф – элп ду, Лам – элп ду, Мим – элп ду». Тирмизи. «Шух уггаре дика верг – шена Къуръан 1амийна, цул т1аьхьа иза д1ахьехнарг ву». Бухари. Къуръан дагахь 1амийначун дена-нанна цхьаьна сий-ларам бо Дала, и шиъ даржехь сов а доккху Цо. Делан Элчано (Делера салам-маршалла хуьлийла цунна) аьлла: «Къуръан дешнарг милла велахь, цуьнца 1амал а еш, цуьнан дена, нанна таж (корона) духур ду къематдийнахь, цуьнан серло хир ю дуьненан х1усамашкахь хиллачу маьлхан серлонал хаза. Т1аккха и Къуръан 1ама а дина, цуьнца 1амал йинарг муха хир ву аьлла хета шуна?!» Абу Дауд. «Баккъалла а, Къуръанах шена х1умма дагахь хууш воцург – иза доьхначу ц1ийнах терра ву». Тирмизи. Тхешан жоп дерзош, жам1 деш, ала лаьа: Къуръан дагахь 1амийнарш – Дала доссийна 1илма лардийраш, пайхамарийн (Делера салам-маршалла хуьлийла царна) верасаш а бу. Уьш – Аллах1ан ох1ланаш, Цо къастийнарш, хаьржинарш, ц1анбинарш а бу. Делан Элчано (Делера салам-маршалла хуьлийла цунна) аьлла: «Баккъалла а, нахана юккъехь Аллах1ан ох1ланаш бу». Цара хаьттира: «Муьлш бу уьш, х1ай Делан Элча?» Цо жоп делира: «Къуръанан ох1ла – уьш бу-кх Аллах1ан ох1ла а, Цо къастийнарш а». Ахьмад. Источник : ТРК Путь